  Наталья Тетерина Шаркан ёросысь Быгы гуртын 5–7 пӧсьтолэзе ортчоно Финн-угорсиён-юонъя витетӥ «Быг-Быг» фестивальын пӧрамъёсты нимысьтыз валютаен вузалозы. Ужрадлэн коньдонэз «быг» нимаськоз. Со сярысь журналистъёслы фестивалез радъясь, Удмурт лулчеберетъя «Быгы» центрлэн кивалтӥсез Жанна Ермолаева ивортӥз. Солэн кылъёсызъя, фестиваль улсын радъяськись «Милям ческытгес!» конкурсын котькуд калык аслэсьтыз йӧскалык сиёнзэ пӧраны но татын ик сое вузаны быгатоз. Пӧрамез веръяны мылкыд карисьёс сое басьтон понна огшоры коньдонзэс «быг» валюталы воштыны кулэ. Милям вань асьмелэн валютамы, со фестивальлэн фишкаез озьы ик луэ. Валютамы нимаське «быг». Коньдонэз татын ик луоз воштыны «быгъёслы» но со «быгъёслы» бичаськыны кыӵе ке сиён-юон, кудзэ тӥляд оскалтэмды потоз Жанна Ермолаева, Удмурт лулчеберетъя «Быгы» центрлэн кивалтӥсезРадъясь верамъя, фестиваль улсын нырысьсэ ортчоз Быгы гуртын малпам «Ыжгон гольф» шудон. Сое учкыны но, отчы пыриськыны но луоз, шуэ Жанна Ермолаева. Со понна вить адямилэсь команда люканы кулэ. Пусъём, «Быг-Быг» фестивале туэ котькулэсь трос куноосты возьмало. Чакламын Эстониысь, Румыниысь, Москваысь, Марий Элысь, Комиысь но, валамон, Удмуртиысь делегациос лыктозы шуыса. Жанна Ермолаева малпамъя, ужрадэ пыриськисьёс нырысь ик лулчеберетэз адӟон понна лыкто. Милям фестивальмы финн-угор сиён-юонъя нимаське. Но кытын вань сиён-юон, отын ик вань эктон но, кырӟан но, веран но, мадён но. Соин ик «Быг-Быг» фестиваль, мынам малпамея, ми отын огазеяськом ни ваньзэ. Ваньзэ ӵош одӥг интыын луэ басьтыны Жанна Ермолаева, Удмурт лулчеберетъя «Быгы» центрлэн кивалтӥсезТодэ вайытом, «Быг-Быг» фестивальын туэ нырысьсэ туала крезьгуръя вожвылъяськон ортчоз. Со сяна, фестивале пыриськисьёс понна радъясьёс трос кузьымъёс дасязы, одӥгез соос пӧлысь — «Быгы салам». Финн-угор сиён-юонъя «Быг-Быг» калыккуспо фестиваль «Быгы — финн-угор дуннелэн лулчеберетъя карез» программа улсын 2014-тӥ арын вордскиз. Финн-угор калыкъёслэсь лулчеберетъя дунлыксэс пӧран, кырӟан, эктон но крезьгуро инструментъёсын шудон искусство пыр возьматон вылысь ужрад котькуд ар радъяське. Ватсалом, туэ гужем Удмуртиын фольклоръя даслэсь ятыр фестивальёс ортчозы. Тегъёс: Лулчеберет Туризм Шаркан Удмуртия удмуртъёс финн-угоркалыкъёс Удмуртиысьтуризм  